聞葛工部寫華嚴經成隨喜賦詩
作者：陳與義
朝代：宋

paragraphs: 如來性海深復深，著書與世湔蓬心。
畫沙累土皆佛事，况乃一字能千金。
老郎居塵念不起，法中龍象人師子。
前身智永心了然，結習未空猶寄此。
怪公聚筆如須彌，經成筆盡手不知。
凌雲題就韋誕老，願力所到公何疑。
珠函繡帙芝蘭室，護持金剛竦神物。
枯葵應感不足論，毛頴陶泓俱見佛。